b'\n_START_ARTICLE_\nHarilik maajalg\n_START_SECTION_\nLevik\n_START_PARAGRAPH_\nHarilik maajalg on p\xc3\xa4rismaisena levinud kogu Euroopas, ka P\xc3\xb5hja-Ameerikas on ta v\xc3\xb5\xc3\xb5rliigina peaaegu k\xc3\xb5ikjal naturaliseerunud. Ta on sage ka Eestis; harvemini esineb vaid Hiiumaal._NEWLINE_Harilik maajalg eelistab toitainerikast mulda; ta kasvab aasadel, karjamaadel, metsaservas, aedades. Ta eelistab niisket ja varjulist kasvukohta, kuid talub h\xc3\xa4sti ka p\xc3\xa4ikest. Ta talub h\xc3\xa4sti ka niitmist ning on seet\xc3\xb5ttu \xc3\xbcks tavalisemaid murus levivaid umbrohtusid. Maajalg v\xc3\xb5ib moodustada tiheda maas roomava vaiba, mis muru l\xc3\xa4mmatab.\n_START_SECTION_\nKirjeldus\n_START_PARAGRAPH_\nHarilik maajalg kasvab 10\xe2\x80\x9340\xc2\xa0cm k\xc3\xb5rguseks. Taime suurus s\xc3\xb5ltub v\xc3\xa4ga tugevalt kasvutingimustest._NEWLINE_Maajalal on neljakandilise ristl\xc3\xb5ikega vars; vartel on palju maad m\xc3\xb6\xc3\xb6da roomavaid h\xc3\xa4sti juurduvaid v\xc3\xb5sundeid._NEWLINE_Lehed on neerjad v\xc3\xb5i s\xc3\xbcdajad, \xc3\xbcmarsakilise servaga; asuvad varrel vastakuti. Lehe pealmine pind on kaetud karvakestega._NEWLINE_\xc3\x95ied paiknevad lehekaenlas 2\xe2\x80\x936 kaupa. Maajalal on sinakaslillad v\xc3\xb5i lavendliv\xc3\xa4rvi l\xc3\xb5hnavad huul\xc3\xb5ied. Lameda \xc3\xbclahuule ja kolmeosalise alahuulega \xc3\xb5ied on kuni 2\xc2\xa0cm pikkused. \xc3\x95itseb maist juulini._NEWLINE_Harilik maajalg paljuneb risoomide abil.\n_START_SECTION_\nKasutamine\n_START_PARAGRAPH_\nRahvameditsiinis on maajalga kasutatud muu hulgas nahahaiguste, seedeh\xc3\xa4irete ja reuma raviks. Maajalg sisaldab palju C-vitamiini ning on ka p\xc3\xb5letikuvastase toimega._NEWLINE_Vanasti lisati maajala lehti \xc3\xb5llele humala asendajana. Soome keeles ongi taime nimi maahumala._NEWLINE_Kuigi sageli peetakse maajalga umbrohuks, v\xc3\xb5idakse seda kasvatada ka dekoratiivse pinnakattetaimena.'